Surat Cara Anti-Paksaan

**Surat Cara Anti-Paksaan** atau **Alat Cegah Intimidasi** (, **ACI**), juga digelar **bazuka perdagangan**, ialah sebuah peraturan Kesatuan Eropah yang diusulkan pada Disember 2021, diterima pakai pada November 2023, dan berkuat kuasa pada 27 Disember 2023. Ia bertujuan untuk melindungi EU dan negara-negara anggotanya daripada paksaan ekonomi oleh negara ketiga dan memberikan EU cara yang jelas untuk bertindak balas, termasuk pemeriksaan, berdialog dan langkah balas.

Menggabungkan dasar-dasar keselamatan dan perdagangan, ia berfungsi sebagai alat pertahanan dan pencegah paksaan dengan mewujudkan penalti bagi mana-mana negara yang cuba mendesak EU. Dari segi akademik, satu laporan persidangan dari tahun 2025 memperkenalkan istilah "geokeundangan" untuk mengungkapkan cara EU menggunakan kuasanya untuk membuat undang-undang dan menetapkan peraturan yang pihak-pihak lain mesti ikuti, termasuk ACI, sebagai pengaruh untuk menangani tekanan (ekonomi) luaran.:138, 142–143

Antara langkah paksaan yang boleh ditangani dengannya ialah boikot dan sekatan perdagangan. Selain itu, versi awal ACI mencadangkan mekanisme pampasan untuk negara-negara anggota yang terjejas; Surat Cara yang muktamad, sebaliknya, menyediakan rangka kerja untuk mendapatkan ganti rugi dari negara yang memaksa.

ACI mula-mula utamanya dibangunkan sebagai alat pencegah terhadap China. Sehingga Januari 2026, ACI belum lagi digunakan. Pada tahun 2026, pemimpin-pemimpin EU sedang mempertimbangkan untuk menggunakannya buat kali pertama terhadap Amerika Syarikat sebagai tindak balas kepada Krisis Greenland. Tarif 0% ke atas barangan AS yang diimport ke EU dihujahkan mesti digantung.

## Latar belakang
ACI sebahagiannya direka untuk menangani keperluan negara anggota EU untuk bersetuju sebulat suara apabila menerima pakai tindakan-tindakan tertentu yang menyekat perdagangan. Di bawah Surat Cara Anti-Paksaan, kuasa veto tiada untuk kes-kes begini. Dengan ini, sekatan perdagangan untuk membalas paksaan boleh diluluskan dengan dua undian yang mana majoriti negara EU bersetuju, bukan kesemuanya. Surat Cara ini juga dipengaruhi oleh kes-kes terdahulu apabila EU menerima tekanan. Ini termasuk sanksi Amerika Syarikat terhadap syarikat-syarikat yang terlibat dalam pembinaan saluran paip Nord Stream 2 sekitar tahun 2019 dan pelaksanaan tarif keluli dan aluminium pada tahun 2018. Satu lagi sebab utamanya ialah China mengenakan sekatan perdagangan terhadap negara-negara seperti Lithuania dan Norway.

Seawal tahun 2021, contoh khususnya, Lithuania membenarkan Taiwan membuka Pejabat Perwakilan Taiwan di Lithuania. China lalu bertindak balas dengan pelbagai tindakan perdagangan; situasi ini telah dibincangkan sebagai kes prototaip paradigmatik untuk menggunakan ACI.

Tambahan lagi, *New York Times* pernah mengaitkan penggunaan Surat Cara ini dengan krisis sempadan Belarus–Kesatuan Eropah, ketika mana Belarus mengancam untuk memberhentikan penghantaran gas asli ke Kesatuan Eropah.

## Prosedur
Di bawah peraturan ini, "paksaan ekonomi" merujuk kepada situasi yang mana sebuah negara ketiga cuba menekan Kesatuan Eropah atau negara anggota untuk membuat pilihan dasar tertentu dengan mengenakan, atau mengancam untuk mengenakan, langkah-langkah yang menjejaskan perdagangan atau pelaburan. Prosedurnya diaktifkan apabila Suruhanjaya Eropah memeriksa dakwaan kes paksaan, sama ada atas inisiatif sendiri atau berikutan permintaan yang berasas. Ia kemudian mengemukakan cadangan kepada Majlis Kesatuan Eropah untuk menentukan sekiranya paksaan ekonomi wujud. Jika Majlis, bertindak dengan majoriti berkelayakan, mengesahkan bahawa paksaan sedang berlaku, Suruhanjaya melibatkan diri dengan negara ketiga untuk mencari penyelesaian, antaranya melalui rundingan, pengantaraan, atau adjudikasi. Jika usaha-usaha itu gagal, EU boleh menerima pakai "langkah tindak balas" seperti tarif, sekatan ke atas perdagangan barangan dan perkhidmatan, had ke atas akses kepada pasaran kewangan dan program-program awam, atau langkah-langkah yang menjejaskan hak harta intelek dan pelaburan langsung asing. Sekatan-sekatan ini boleh menyasarkan negara, syarikat, atau individu, seterusnya menggunakan autoriti undang-undang EU sebagai pengaruh. Melalui lensa "geo-perundangan", kaedah tindak balas undang-undang ini meletakkan ACI dalam salah satu alat EU untuk membalas paksaan.:138, Jadual 3

## Cadangan penggunaan

### Krisis Greenland
Setakat Januari 2026, Presiden Perancis Emmanuel Macron telah menggesa EU untuk mempertimbangkan penggunaan Surat Cara Anti-Paksaan berhubungan tarif-tarif yang dikenakan ke atas beberapa anggota EU oleh presiden AS Donald Trump dalam cadangan Trump untuk mengilhakkan Greenland ke dalam Amerika Syarikat, iaitu sebahagian daripada Alam Denmark.

## Nota

## Rujukan

## Pautan luar

* Peraturan (EU) 2023/2675 Parlimen Eropah dan Majlis bertarikh 22 November 2023 mengenai perlindungan Kesatuan dan negara-negara anggotanya daripada paksaan ekonomi oleh negara-negara ketiga